केरल में कोविड-19 के 27,487 नए मामले आए, डॉक्टरों ने की अधिक स्वास्थ्यकर्मियों को नियुक्त करने की मांग
केरल में सोमवार को कोविड-19 के 27,487 नए मामले सामने आए जिससे राज्य में संक्रमण के कुल मामले बढ़कर 19,00,060 हो गए। वहीं, पिछले 24 घंटे में इस बीमारी से 65 रोगियों की मौत हुई, जिससे राज्य में इससे मरने वालों की संख्या 5,879 हो गई।
तिरुवनंतपुरम: केरल में सोमवार को कोविड-19 के 27,487 नए मामले सामने आए जिससे राज्य में संक्रमण के कुल मामले बढ़कर 19,00,060 हो गए। वहीं, पिछले 24 घंटे में इस बीमारी से 65 रोगियों की मौत हुई, जिससे राज्य में इससे मरने वालों की संख्या 5,879 हो गई। राज्य सरकार ने यह जानकारी दी। राज्य सरकार ने बताया कि राज्य में उपचाराधीन मरीजों की कुल संख्या 4,19,726 है, संक्रमण दर 27.56 प्रतिशत है, जिसमें गिरावट के संकेत हैं। उसने बताया कि पिछले 24 घंटों में 31,209 मरीज ठीक हुए, जिससे राज्य में ठीक हो चुके लोगों की कुल संख्या 15,04,160 हो गई। राज्य सरकार ने बताया कि तिरुवनंतपुरम में कोरोना वायरस के 3,494 मामले आए, जबकि मलप्पुरम और त्रिशूर जिलों में क्रमशः 3,443 और 3280 मामले आए। इस बीच राज्य में कोविड-19 के तेजी से बढ़ते हुए मामलों के बीच सरकारी अस्पतालों के डॉक्टरों के संगठन केजीएमओए ने कहा है इसके कारण स्वास्थ्य क्षेत्र पर बोझ काफी बढ़ गया है और मानव संसाधन की भारी कमी हो रही है। केजीएमओए ने सरकार से नए स्वास्थ्यकर्मियों की नियुक्ति करने और सेवानिवृत डॉक्टरों तथा अन्य स्वास्थ्यकर्मियों को वापस बुलाने की अपील की है। केजीएमओए ने सरकार से टीकाकरण अभियान को तेज करने के लिए तत्काल आवश्यक कदम उठाने का आग्रह किया है और 18 से 45 वर्ष की आयु के बीच सभी पात्र लोगों की पहचान कर उनका टीकाकरण करने की अपील की है। केजीएमओए ने कहा कि गंभीर बीमारियों से पीड़ित लोगों के अलावा अग्रिम मोर्चे पर तैनात कर्मचारियों और मीडियाकर्मियों के अलावा स्वास्थ्यकर्मियों के निकटतम रिश्तेदारों की पहचान कर प्राथमिकता के आधार पर उनका टीकाकरण किया जाना चाहिए। केजीएमओए ने मुख्यमंत्री पिनराई विजयन को पत्र लिखकर कहा कि कोविड-19 महामारी के खिलाफ जारी लड़ाई के दौरान स्वास्थ्यकर्मियों पर बोझ काफी बढ़ गया है और वह मानव संसाधन की भारी कमी के अलावा अन्य गंभीर चुनौतियों का सामना कर रहा है। केजीएमओए ने नए स्वास्थ्यकर्मियों को नियुक्त करने को लेकर मुख्यमंत्री को 24 घंटे चलने वाली हेल्पलाइन स्थापित करने की भी सलाह दी है।ये भी पढ़ें